钦定古今图书集成/理学汇编/学行典/第103卷 > 《道原堂记》徐明叔
## 钦定古今图书集成/理学汇编/学行典/第103卷 > 《道原堂记》徐明叔

道原堂者，祠文公朱先生，以北溪陈先生配也。名堂
之义，揭文公授北溪讲学之要也。公为州，进其士之
秀者，诲以圣贤之学，及门之徒难疑答问，罕契师指。
北溪袖《自警》诗以见，公得之喜甚，亟语之曰：“道须各
穷个根原。”因为极论其所以然，从容扣请，久益融会，
又裹粮千里而卒业焉。公每告人：“南来喜为吾道得
一安卿”盖深许之也。三十馀年，临川危侯稹始创龙
江书院，聚生徒以明理学，而严师之祠久未克建，士
昧所从。《东嘉集》撰方公来语博士陈君光大曰：“文公
守于斯，北溪家于斯，合而祠之，若潮人之祠，韩赵实
应经谊。”乃辟明德堂之偏，为屋三楹，师席中临高弟，
旁侑象塑惟肖，涓吉妥灵。诸生请明叔书其颜，且记
成事。明叔曰：“圣人之道，广矣大矣，非其人道莫之明
也。既明矣，非其人莫之传也。洙泗一贯之旨，至《孟子》
而无传。周、程大儒，振千载之坠绪，游、杨而下，诵其师
说，𨍭相付受，浸失本真。文公集儒之粹，会圣之精，发
挥斯文，为东南一大炉鞲。成德达材，固不乏人，速而
肖者，盖亦罕矣。是邦”何幸，亲沐真儒之教，有先觉焉。
奋于流俗之中，独得师传，真知实践，渊源所渐如此
其近旷而不续，非吾党之羞乎？求道之要，“下学而上
达，详说而反约，或遗下而语上，舍详而趋约者，妄也。”
考亭师友之学，理无不穷，物无不格，体用兼该，精粗
不遗，片言贻后，剖析精义，学者可以《易》求之哉！《四书》
之章句字义之详讲，诸君固常诵习之矣。“《易》有《本义》，
《诗》有《集传》，《礼》有《经传通解》，《史》有《通鉴纲目》，文公之立
教也甚备，先后天可格。图书之说，《礼》《诗》女学宗法之
书，道学体统节目之四篇，异端似道似学之二辩，北
溪之卫道也尤严。幸博取而熟复焉。未得也，则专精
以究之，既得也，则笃实以守之，庶乎途辙不差，堂序
可进。以绍师门传宗之统，以副邦侯严祀之忱，顾不
美欤？不然，徇末流而本原之昧，课俗学而利禄之媒。
瞻斯堂者，将有泚其颡矣。尚念之哉！”皆对曰：“敢不勉”
遂书以授之。文公出处，事具《国史》。北溪讳淳，官主簿，
行业详于复斋陈公铭墓之文，兹不悉著。